31993R2037
L 185/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2037/93 НА КОМИСИЯТА
от 27 юли 1993 година
за установяване на подробни правила за прилагане на Регламент (ЕИО) № 2081/92 на Съвета за защита на географските указания и наименованията за произход на селскостопанските и хранителни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2081/92 на Съвета от 14 юли 1992 г. за защита на географските указания и наименованията за произход на селскостопанските и хранителни продукти (1), и по-специално член 16 от него,
като има предвид, че следва да се установят условията, при които заявление за регистрация може да бъде подавано по изключение от физическо или юридическо лице;
като има предвид, че с оглед различните законодателни положения в държавите-членки, заявление за възражение по смисъла на член 7 от Регламент (ЕИО) № 2081/92 е допустимо да бъде представено от група хора, обединени от общи интереси;
като има предвид, че за да обезпечи еднаквото прилагане на Регламент (ЕИО) № 2081/92, следва да бъдат определени точни срокове за възраженията, които да се прилагат при започване на процедурата по регистрацията;
като има предвид, че Комисията може да предприеме необходимите действия с оглед определянето на случаите, посочени в член 3, параграф 1 от Регламент (ЕИО) № 2081/92 и на положенията, които биха могли да заблудят потребителите в държавите-членки по смисъла на Регламент (ЕИО) № 2081/92;
като има предвид, че настоящите разпоредби представляват нова система на Общността, предназначена да защитава наименованията за произход и географските указания, предлагайки нови отличителни означения; като има предвид, че е от първостепенно значение да се обясни на обществеността техният смисъл, без да се премахва необходимостта за производителите и/или преработвателите да рекламират съответните продукти;
като има предвид, че мерките, предвидени в настоящия регламент, са в съответствие със становището на Комитета по географските указания и наименованията за произход,
ПРИЕ НАСТОЯЩИЯ РЕГЛАМЕНТ:
Член 1
1. Заявления за регистрация по член 5 от Регламент (ЕИО) № 2081/92 могат да се подават от физическо или юридическо лице, което не отговаря на определението, дадено в параграф 1, алинея 2 от същия член, в изключителни и надлежно потвърдени случаи, когато съответното лице е единственият производител в определената географската област по време на подаване на заявлението.
Заявлението може да бъде прието само когато:
а)
съществуват автентични и неизменни местни методи, практикувани от това единствено лице; и
б)
определената географска област притежава характеристики, които се отличават значително от тези на съседни области и/или характеристиките на продукта са различни.
2. В случая, посочен в параграф 1, единственото физическо или юридическо лице, подало заявление за регистрация, се счита за група по смисъла на член 5 от Регламент (ЕИО) № 2081/92.
Член 2
Когато национално право разглежда група хора без правосубектност като юридическо лице, на тази група се разрешава да подаде заявление по смисъла на член 1 от настоящия регламент, да се запознае със заявлението по смисъла и при условията на член 7, параграф 2 от Регламент (ЕИО) № 2081/92, и да подаде възражение по смисъла при условията на член 7, параграф 3 от същия регламент.
Член 3
С цел спазване на срока, предвиден в член 7, параграф 1 от Регламент (ЕИО) № 2081/92, се взема под внимание:
-
или датата на изпращане на заявлението за възражение от държавата-членка, като пощенското клеймо се приема за дата на изпращане, или
-
датата на получаване, когато заявлението за възражение от държавата-членка е предадено на Комисията директно или по телекс или факс.
Член 4
Комисията предприема всички необходими мерки, за да определи случаите, в които името е станало родово по смисъла на член 3, параграф 1 от Регламент (ЕИО) № 2081/92, а също и положенията, които биха могли да въведат потребителите в заблуждение и по отношение на които е взето решение в съответствие с член 15 от същия регламент.
Член 5
За период от пет години от датата на влизането в сила на настоящия регламент, Комисията предприема необходимите мерки, за да информира обществото за смисъла на обозначенията „ЗНП“, „ЗГУ“, „защитено наименование за произход“ и „защитено географско указание“ на езиците на Общността. Тези мерки не трябва да са под формата на помощ за производителите и/или преработвателите.
Член 6
Периодът от три месеца, предвиден в член 7, параграф 5 от Регламент (ЕИО) № 2081/92, започва да тече от датата на изпращане на поканата на Комисията до държавите-членки да постигнат споразумение помежду си.
Член 7
Настоящият регламент влиза в сила на 26 юли 1993 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юли 1993 година.